So stromussfall… einisch meh. Isch nütt speziells do. Jede PC isch an ere Batterie agschlosse, dass im Fall vo emne Stromunterbruch no alles cha gspeicheret wärde, bevor au die Batterie de geist uffgänd. Öb sich de Stromkoste und de Ertrag  lohne weissi ehrlichgseit nid so richtig. Will meh als 5 Minute hebe die dinger nid aane. Mängisch isch au de ganzi Tag kei strom ume, denn holt me halt s'Stromagregat ume. Ich verloss mi jetzt uff die letschte 15% Akku vo mim Notebook. Irgendwie isch no schwiirig, es passiert so e huffe. Am liebschte würdi alles do uffem Blog illustriere. Aber denn würdi glaub jede Tag e Stund mit Blogge verbringe. Aber Jetzt dueni halt e bitz filtere.  Zerscht moll e riisigs Dankschön an alli Mäldige per Email,  Facebook, Gästebuech etc. Hane riise freud an all dene tolle Nochrichte. Es freut mi, dass euch de Blog so guet gfallt. Und ich freu mi jedes moll öppis vo euch zghöre.  Also mi letscht Iitrag hett sich jo um e Ussflug ghandlet. Irgendwie chummi mer grad e bit doof vor, aber ich chumm grad zrugg vom neggschte ussflug. I muess sage, es isch nid ganz freiwillig gsi. Ha uss em Land miesse will ich s'Visum ha miesse erneuere lo. Und das hani grad mit emne spannende ussflug welle verbinde. Folglich bini uff  Taipei gfloge. Taipei, Taiwan, d'Heimatsstat vom Taipei 101, em 2. Höggschte Huus vo dr Wält.